ምርጫው ከአንድ ዓመት ላልበለጠ ጊዜ መራዘም እንዳለበት ኢዜማ አስታወቀ
አዲስ አበባ፡- የሕገ መንግሥቱን አንቀጽ 58 በማሻሻል ምርጫውን ከአንድ ዓመት ላልበለጠ ጊዜ በማራዘም የመንግሥትን ቀጣይነት ማረጋገጥ እንደሚገባ የኢትዮጵያ ዜጎች ለማህበራዊ ፍጥሕ (ኢዜማ) አስታወቀ። 
የኢትዮጵያ ዜጎች ለማህበራዊ ፍትሕ (ኢዜማ) የህዝብ ግንኙነት ኃላፊ አቶ ናትናኤል ፈለቀ ለአዲስ ዘመን ጋዜጣ እንደገለፁት፤ በተከሰተው ወረርሽኝ ምክንያት የዜጎችን ደህንነት የማስጠበቅ፣ የአገሪቱ ኢኮኖሚ ላይ ዘላቂ ጉዳት እንዳይደርስ የመጠበቅ ኃላፊነት የገዥው መንግሥት ነው።
በቀጣይ ምርጫ ለማካሄድ የተረጋጋ ጊዜና ሰፊ ውይይት እንደሚያስፈልግ አመልክተው ፣ ሐሳብን ማቅረብ መብት ቢሆንም ከሕገ መንግሥት አግባብ ውጭ
 የሚደረጉ እንቅስቃሴዎች ለአገር እንደማይበጁ አቶ ናትናኤል ተናግረዋል። 
እንደ አቶ ናትናኤል ገለፃ፤ ሕገ መንግሥት ለማሻሻል ወረርሽኙ ካስከተለው ጉዳት አንፃር ህዝብን ሰብስቦ ለማወያየት አያስችልም። ሆኖም ግን ሕገ መንግሥቱን ለማሻሻል የተደነገገው አንቀጽ 104 በግልጽ እንደሚያሳየው የሕገ መንግሥት ማሻሻያ ለማድረግ የህዝብ ውይይት ይደረግበታል እንጂ ህዝብ ድምጽ ይሰጥበታል አይልም። በመሆኑም ህዝብ በአካል ተገኝቶ መወያየት ግዴታ አይደለም። 
ዜጎች በተለያየ የቴክኖሎጂ አማራጭ ሐሳባቸውን ማቅረብ የሚችሉ መሆናቸውንም ኃላፊው ጠቁመዋል። ወረርሽኙ ሲከሰት የሃይማኖት ተቋማት በቀጥታ በቴሌቪዥን ጸሎትና ምህላ እንዳስተላለፉት የሕገ መንግሥት ማሻሻያ ውይይቶችንም በዚያ መንገድ
 ማድረግ እንደሚቻል አስረድተዋል። ይህ ሲሆንም የሕግ ባለሙያዎችና ፖለቲከኞች ሊሳተፉበት እንደሚገባ አስገንዝበዋል።
‹‹አሁን ላይ መደረግ ያለበት ትኩረት ወረርሽኙን እንዴት እንቀንስ ነው›› ያሉት አቶ ናትናኤል፤ ይህ ሲሆን ግን ፖለቲካዊ ጉዳዮችም መዘንጋት እንደሌለባቸው አሳስበዋል። ፖለቲካዊ ጉዳዮች ሙሉ በሙሉ ከተዘነጉ ግን በኋላ አገሪቱ የማትወጣው ችግር ሊፈጥሩ እንደሚችሉ ጠቅሰው፤ የመጀመሪያው ትኩረት ወረርሽኙን መግታት ሆኖ አገራዊ ጉዳዮችም በተጓዳኝ መሠራት እንዳለባቸው አብራርተዋል። የአንድ ዓመት ጊዜ ውስጥም መንግሥት ፍትሐዊና ዴሞክራሲያዊ ምርጫ እንዲደረግ መሥራት እንዳለበት ተናግረዋል። ወረርሽኙን ፈጥኖ መቆጣጠር ከአንድ ዓመት ቀደም ብሎ ምርጫ መደረግ እንዳለበትም አመልክተዋል።
አዲስ ዘመን ግንቦት 1/2012ዋለልኝ አየለ